

VLADA REPUBLIKE HRVATSKE

Zagreb, 28. veljače 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo unutarnjih poslova  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odlukeo osnivanju Međuresorne radne skupine za provedbu aktivnosti prihvata i zbrinjavanja izbjeglog stanovništva iz Ukrajine |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 **PRIJEDLOG**

Na temelju članka 24. stavaka 1. i 3. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj 28. veljače 2022. donijela

**ODLUKU**

**o osnivanju Međuresorne radne skupine za provedbu aktivnosti prihvata i zbrinjavanja izbjeglog stanovništva iz Ukrajine**

**I.**

Osniva se Međuresorna radna skupina za provedbu aktivnosti s ciljem pružanja humanitarne pomoći, prihvata i zbrinjavanja izbjeglog stanovništva iz Ukrajine (u daljnjem tekstu: Međuresorna radna skupina).

**II.**

Osim poslova iz točke I. ove Odluke, Međuresorna radna skupina zadužena je za koordinaciju i provedbu svih aktivnosti vezanih za prihvat i smještaj, organizaciju prehrane, pružanje zdravstvene zaštite, rješavanje statusnih pitanja, obrazovanja i druge poslove nužne za zbrinjavanje izbjeglog stanovništva iz Ukrajine.

**III.**

Međuresornu radnu skupinu čine:

* predstavnik Ministarstva unutarnjih poslova
* predstavnik Ureda predsjednika Vlade Republike Hrvatske
* predstavnik Ureda potpredsjednika Vlade Republike Hrvatske
* predstavnik Ministarstva vanjskih i europskih poslova
* predstavnik Ministarstva financija
* predstavnik Ministarstva zdravstva
* predstavnik Ministarstva znanosti i obrazovanja
* predstavnik Ministarstva prostornoga uređenja, graditeljstva i državne imovine
* predstavnik Ministarstva gospodarstva i održivog razvoja
* predstavnik Ministarstva rada, mirovinskoga sustava, obitelji i socijalne politike
* predstavnik Ministarstva turizma i sporta
* predstavnik Ministarstva poljoprivrede
* predstavnik Ministarstva mora, prometa i infrastrukture
* predstavnik Ministarstva kulture i medija
* predstavnik Ministarstva obrane
* predstavnik Središnjeg državnog ureda za obnovu i stambeno zbrinjavanje
* predstavnik Agencije za pravni promet i posredovanje nekretninama
* predstavnici ukrajinske nacionalne manjine u Republici Hrvatskoj.

Predstavnici iz stavka 1. ove točke imaju svoje zamjenike.

**IV.**

Ministarstvo unutarnjih poslova koordinira radom Međuresorne radne skupine, a predstavnik Ministarstva unutarnjih poslova ujedno vrši i dužnost voditelja Međuresorne radne skupine.

Sastanke Međuresorne radne skupine saziva i vodi voditelj radne skupine. Sastanci se sazivaju prema potrebi, a na sastancima sudjeluju predstavnici tijela iz točke III. ove Odluke ili njihovi zamjenici. U slučaju spriječenosti voditelja, sastanke Međuresorne radne skupine saziva i vodi zamjenik voditelja Međuresorne radne skupine.

Na temelju prijedloga voditelja Međuresorne radne skupine, na sastanak mogu biti pozvani stručnjaci iz drugih tijela državne uprave, operativnih snaga sustava civilne zaštite, organizacija i institucija, ovisno o potrebi i temi sastanka.

**V.**

Stručne, tehničke i administrativne poslove za rad Međuresorne radne skupine obavljat će Ministarstvo unutarnjih poslova – Ravnateljstvo civilne zaštite.

**VI.**

Tijela iz točke III. ove Odluke će, odmah nakon donošenja ove Odluke, izvijestiti Ministarstvo unutarnjih poslova o imenovanju članova te njihovih zamjenika u Međuresornu radnu skupinu.

**VII.**

Financijska sredstva potrebna za provedbu mjera i aktivnosti iz ove Odluke osigurat će se u državnom proračunu.

Ministarstvo gospodarstva i održivog razvoja - Ravnateljstvo za robne zalihe će na zahtjev Ministarstva unutarnjih poslova - Ravnateljstva civilne zaštite provoditi nabavu roba i usluga potrebnih za potporu zbrinjavanja izbjeglica.

**VIII.**

Ova Odluka stupa na snagu danom donošenja.

KLASA: 022-03/22-04/64

URBROJ: 50301-29/09-22-1

Zagreb, 28. veljače 2022.

PREDSJEDNIK

mr. sc. Andrej Plenković

**O B R A Z L O Ž E N J E**

Rusija je 24. veljače 2022. od ranih jutarnjih sati započela vojnu agresiju i invaziju na Ukrajinu raketiranjem brojnih ciljeva na čitavom ukrajinskom teritoriju, čime je grubo pogazila suverenitet Ukrajine i međunarodno pravo.

Riječ je o najvećem vojnom pohodu na tlu Europe još od Drugog svjetskog rata i najozbiljnijem udaru na sigurnost cijele Europe. Ovim brutalnim i masovnim napadom, Rusija je pogazila i Povelju Ujedinjenih naroda kao i Helsinški završni akt i Europsku sigurnosnu povelju, na kojima počiva Organizacija za europsku sigurnost i suradnju.

**U znak solidarnosti i podrške ukrajinskom narodu, Vlada Republike Hrvatske spremna je pružiti** humanitarnu i tehničku pomoć te prihvatiti ukrajinske izbjeglice.

Za uspješnu realizaciju prihvaćanja i zbrinjavanja potrebno je uključiti tijela u čijoj su nadležnosti područja od značaja za osiguravanje odgovarajućih uvjeta zbrinjavanja izbjeglica.

Predloženom Odlukom osniva se Međuresorna radna skupina čija je zadaća koordinirano djelovanje svih nadležnih tijela i institucija te provođenje mjera i aktivnosti s ciljem pružanja humanitarne pomoći, prihvata i zbrinjavanja izbjeglog stanovništva iz Ukrajine.